  Майя Бывальцева Ижкарысь «Столичный» микрорайонын школа пуктыны кутскозы туэ южтолэзе. Ар пумозь ужъёсты йылпумъяны кулэ. 11-тӥ южтолэзе журналистъёсын пумиськылыкуз со сярысь ивортӥз Россиысь Федераци Кенешлэн ёзчиез Александр Волков. Школа 800 интылы чакламын, лэсьтӥськонлэн дуныз 600 миллион манет. 2016–2025 аръёсы выль школаос пуктон сярысь федерал программая, 30 процентсэ уксёез элькун коньдэт висъялоз. Но нырысь ик Удмуртия вань ужъёсты аслаз коньдонэныз быдэстоно луоз. Собере гинэ Росси кивалтэт 70 процентсэ берыктоз. Александр Волковлэн верамезъя, Ижкарын куинь школаез пуктыны ӝегатскытэк кутсконо. «Столичный» микрорайонын сяна, выль дышетсконниос луыны кулэ А-10 микрорайонын но 56 номеро гимназиын, солэсь вуж юртсэ сэрттыны чакламын. Дышетскисьёслы выль интыос кылдытозы али ужась школаосты рос-прос выльдыса но вӧзазы ватсэтъёс пуктыса. Выль дышетскон интыос кылдытонъя федерал программа Россиын ужаны кутскиз 2016-тӥ арын толшоре. Со 10 арлы чакламын. Программалэн валтӥсь ужпумез — кык сменаен дышетсконлэсь палэнскон. Али Россиын 10 сюрс палаез яке ваньмыз пӧлысь 25 процентэз школаос кык сменаен ужало. 80 дышетсконниос куинь сменаен ужало (Чечняын, Ингушетиын, Дагестанын). Нылпиос пумен тросгес вордскемен, ужпум эшшо лэчытгес луэ. Матысь 10 аръёсы Россиысь школаосы 3 миллион 500 сюрс выль дышетскисьёс лыктозы. 2026-тӥ арозь кыкетӥ сменалэсь палэнскон вылысь, 13 сюрс школаос пуктыны кулэ. Солы 2 триллион 836 миллиард манет яке арлы быдэ 283 миллиард манет кулэ. Но туэ Росси кивалтэт 50 миллиард манет гинэ висъяз. Югдурысь потыны луоз 1996-тӥ арын юнматэм эсэпъёсты воштыса, лыдъя Волков. «1996-тӥ арын куд-ог эсэпъёс воштэмын вал. Классэ 40 интые 25 адями кутыны ӧдъязы. Лыдӟиськоннилэн быдӟалаез котькуд нылпилы 0,1 квадрат метрен лыдъяськылӥз ке, 0,6 квадрат метрозь будӥз. 1996-тӥ арысен со куронъёсъя школаосты пуктыны кутскизы. Али соосты выльысь эскерыны кулэ», — вераз Волков. Солэн верамезъя, ас вакытаз нылпи садъёсты пуктон куронъёсты воштыса, элькунын нылпи садлы кулэяськись 3 аресысен покчиослэсь черодэз быдтыны луиз. Тодэ вайытом, Удмуртилэн тӧроез Виктор Савельев азьвылгес вераз вал, программа улсын 10 ар ӵоже элькунамы 46 выль школа пуктыны но сомындазэ ик выльдыны чакламын. Тегъёс: Дышетон Ижкар школаос программа  